रोहित रिकॉर्ड 15वीं बार जीरो पर आउट, आर्चर ने एक ओवर में 27 रन दिए...मोमेंट्स
IPL 2023 MI vs PBKS CSK vs LSG Moments | Rohit Sharma Duck, Rain, शिखर धवन जीवनदान का फायदा नहीं उठ सके, जोफ्रा आर्चर ने 27 रन का ओवर फेंका और रोहित शर्मा जीरो पर कैच आउट हो गए।
इंडियन प्रीमियर लीग में बुधवार को 2 मुकाबले खेले गए। लखनऊ के इकाना क्रिकेट स्टेडियम में चेन्नई सुपर किंग्स और लखनऊ सुपर जायंट्स के बीच मुकाबला बारिश के कारण बेनतीजा रहा। वहीं मोहाली के आईएस बिंद्रा स्टेडियम में मुंबई इंडियंस ने पंजाब किंग्स को 6 विकेट से हरा दिया।
पहले मैच में चेन्नई के महीश तीक्षणा ने 2 गेंदों पर 2 विकेट लिए। स्पिन पिच पर आयुष बडोनी ने आक्रामक फिफ्टी लगाई और बारिश ने मैच रद्द कर दिया। दूसरे मैच में शिखर धवन जीवनदान का फायदा नहीं उठ सके, जोफ्रा आर्चर ने 27 रन का ओवर फेंका और रोहित शर्मा जीरो पर कैच आउट हो गए। IPL में बुधवार के मैचों के ऐसे ही टॉप मोमेंट्स इस खबर में हम जानेंगे।
पहले मैच की खबर पढ़ने के लिए यहां क्लिक करें...
दूसरे मैच की खबर पढ़ने के लिए यहां क्लिक करें...
1. जीवनदान का फायदा नहीं उठा सके धवन 
पंजाब के कप्तान शिखर धवन 30 रन बनाकर आउट हुए। 7वें ओवर में कुमार कार्तिकेय की बॉल पर जोफ्रा आर्चर ने उनका आसान कैच छोड़ दिया था। वे इस वक्त 23 रन पर थे। उन्होंने 2 ही गेंदें खेलीं और अगले ओवर में पीयूष चावला की गेंद पर स्टंप आउट हो गए। धवन ने 20 गेंद पर 30 रन बनाए।
2. आर्चर ने 27 रन का ओवर फेंका
मुंबई के तेज गेंदबाज जोफ्रा आर्चर मैच में इंजरी से जूझते नजर आए, उन्होंने अपने 4 ओवर के स्पेल में ज्यादातर गेंदें स्लोअर फेंकी। उन्होंने पहली पारी में 13वें ओवर की पहली बॉल लियाम लिविंगस्टोन को कमर से ऊपर नो-बॉल भी फेंकी। फिर पारी के 19वें ओवर में लिविंगस्टोन ने उन्हें 3 लगातार छक्के लगाए और ओवर में 27 रन बना दिए।
उन्होंने अपना स्पेल 56 रन देकर खत्म किया, जो उनके IPL करियर का सबसे महंगा स्पेल है।
3. जीरो पर आउट हुए रोहित 
मुबई इंडियंस के कप्तान रोहित शर्मा पंजाब के खिलाफ भी कुछ खास नहीं कर सके। वह पहले ही ओवर में जीरो पर कैच आउट हो गए। ऋषि धवन ने गुड लेंथ गेंद फेंकी, रोहित ने शॉट खेला, लेकिन डीप थर्ड मैन पर कैच आउट हो गए।
रोहित IPL में 15वीं बार जीरो पर आउट हुए हैं। यह टूर्नामेंट में सबसे ज्यादा बार जीरो पर आउट होने का रिकॉर्ड है, उन्होंने दिनेश कार्तिक, सुनील नरेन और मनदीप सिंह की बराबरी की।
4. तिलक ने लगाया 103 मीटर लंबा विनिंग सिक्स 
मुंबई के सूर्यकुमार यादव और ईशान किशन टीम को जीत दिलाने से पहले ही आउट हो गए। सूर्या 16वें और ईशान 17वें ओवर में पवेलियन लौटे। यहां से तिलक वर्मा ने 10 गेंद पर 26 और टिम डेविड ने 10 गेंद पर 19 रन बनाकर टीम को 7 गेंद बाकी रहते 6 विकेट से जीत दिला दी।
तिलक ने अपनी पारी में एक चौका और 3 छक्के लगाए, इनमें 103 मीटर का विनिंग सिक्स भी शामिल है। यह छक्का उन्होंने 19वें ओवर की पांचवीं गेंद पर अर्शदीप सिंह को लगाया।
अब पढ़ें पहले मैच के टॉप मोमेंट्स...  
1. महीश तीक्षणा ने 2 गेंद पर 2 विकेट लिए
टॉस जीतकर पहले बॉलिंग करने उतरी चेन्नई सुपर किंग्स को स्पिनर्स ने अच्छी शुरुआत दिलाई। मोईन अली ने पावरप्ले में काइल मेयर्स को पवेलियन भेजा। जिसके बाद छठे ही ओवर में महीश तीक्षणा ने 2 गेंदों पर 2 विकेट लेकर लखनऊ को बैकफुट पर धकेल दिया। उन्होंने ओवर की चौथी गेंद पर मनन वोहरा और पांचवीं गेंद पर क्रुणाल पंड्या को कैच आउट कराया।
2. स्पिन विकेट पर बडोनी की आक्रामक फिफ्टी
लखनऊ ने पहली पारी के 19.2 ओवर में 7 विकेट पर 125 रन बनाए। इनमें आयुष बडोनी के 33 गेंद पर 59 रन को छोड़ दें तो 8 बैटर्स मिलकर 81 गेंद पर 60 रन ही बना सके। 6 रन एक्स्ट्रा से आए। बडोनी ने स्पिन पिच को बेहतरीन तरीके से समझते हुए अपनी नॉटआउट पारी में 2 चौके और 4 छक्के भी लगाए।
चेन्नई से 7 में से 5 विकेट स्पिनर्स ने ही लिए। 2 विकेट तेज गेंदबाज मथीशा पथिराना को मिले।
3. बारिश ने 4 साल बाद रद्द किया IPL मैच 
लखनऊ में मैच शुरू होने से पहले ही बारिश हो रही थी, लेकिन दोपहर 3:30 बजे बारिश बंद हो गई और मैच शुरू हो गया। लखनऊ ने 19.2 ओवर बैटिंग कर 7 विकेट पर 125 रन बनाए, लेकिन तभी तेज बारिश होने लगी। बारिश के कारण मैच दोबारा शुरू नहीं हुआ और दोनों टीमों को 1-1 पॉइंट देकर मुकाबला रद्द कर दिया गया।
IPL में 4 साल बाद कोई IPL मैच बारिश के कारण रद्द हुआ है। इससे पहले 30 अप्रैल 2019 को बेंगलुरु में RCB और RR के बीच मैच बारिश के कारण रद्द करना पड़ा था। यानी 1463 दिन बाद कोई IPL मैच रद्द हुआ है। उस मैच के बाद 249 मैच हो गए, लेकिन बारिश ने मैच में खलल नहीं डाला, लेकिन इस बार मैच रद्द हो ही गया।
